তার ঘনিষ্ঠ বন্ধুরা সবাই রাজনৈতিক। দেখা যাচ্ছে তারা বিয়ে করছেন। মোহাম্মদ তোয়াহা, ডা. করিম, আবদুল জলিল- এরা ঢাকায় সংসার জীবন শুরু করে দিয়েছেন, তাজউদ্দীন এদের বাসায় যান, থাকেন কখনো কখনো, ভাবীদের সঙ্গে তার আলাপ হয়। নানাদিক থেকে তার নিজের ওপর চাপ আসছে বিয়ের; কিন্তু তার দিক থেকে চিন্তা বোন দুটির বিয়ে নিয়ে। মেয়েদের, বিশেষ করে যারা গ্রামে বসবাস করে তাদের জন্য তখন তো বিবাহিত হবার বাইরে অন্যকিছু ভাবার অবকাশ ছিল না। সম্ভ্রান্ত পরিবার, তাই বিয়ের প্রস্তাব আসছে। সিদ্ধান্ত নিতে হবে তাজউদ্দীনকেই, শুভ-অশুভের সব দায়দায়িত্ব তার কাঁধেই। তিনি খোঁজখবর নিচ্ছেন, কোনো কোনো প্রস্তাব সরাসরি নাকচ করে দিচ্ছেন, কাউকে জানাচ্ছেন পরে জানাবেন। শেষ পর্যন্ত দুজনের ভেতর বড় যে বোনটি তার বিয়ে ঠিক হয়ে গেলে ঘরবাড়ি ঠিকঠাক সাফসুতরো করা, আসবাবপত্র সাজানো সব করছেন, নিজে দাঁড়িয়ে থেকে এবং হাত লাগিয়েও বৈকি। দাওয়াত দিচ্ছেন মানুষের বাড়িতে বাড়িতে গিয়ে।